Sekolo se kokoanya madi
Baithuti ba sekole se segolwane sa Tsetsebye, barutabana le batsadi ba ne ba tsene mogwanto wa selekanyo sa dikhilomethara di le masome a mabedi go ralala motse wa Tsetsebye ka maikaelelo a go kokoanyetsa sekole seo madi. Fa a bua morago ga go wetsa mogwanto oo, mogokgo wa sekole, Rre Molekodi Oathotse o supile fa ba kgonne go kgobonya madi a a fetang sekete le dipula di le makgolo a matlhano. A re mopalamente wa Tswapong Bokone, Rre Prince Maele o tsere karolo ka go abela sekole seo P600. Rre Oathotse a re madi a otlhe a tla dirisiwa mo ditlhabololong tsa sekole jaaka go baakanya matlo mangwe a borutelo le go reka didirisiwa tsa sekole jaaka ditilo. O supile fa e rile ka 2012 ba dira mogwanto wa mofuta o mme madi a ba neng ba a kgobokanya ba reka ditilo ka one. Fa a tswa la gagwe modulasetilo wa komiti ya batsadi le barutabana, Rre Phillip Tlou o gwetlhile batsadi go tsenelela diphuthego tsa sekole go utlwa gammogo le go itse dithulaganyo tse di tla a dirwang jaaka dipaakanyo tsa moletlo wa kabo dimpho. Kgosi wa motse , Rre Busang Busang o tlhalositse fa sekole seo se sa dire sentle mo dithutong segolo bogolo mo maduong a mophato wa boraro mme a kopa batsadi go tshwaragana le barutabana go bona gore ba ka tokafatsa jang maduo a baithuti. O tsweletse a supa fa baithuti ba tlogela sekole ba le bantsi ka ntlha ya boimana mme a supa batsadi ka monwana a bolela fa se, se bakwa ke go sa tseyeng maikarabelo a a maleba mo dithutong tsa bana ba bone. BOKHUTLO